Európske spoločenstvo pre atómovú energiu

Európske spoločenstvo pre atómovú energiu (Euratom) bolo založené 25. marca 1957 v Ríme na základe Zmluvy o založení Európskeho spoločenstva pre atómovú energiu (vstúpili do platnosti 1. januára 1958). Zakladajúcimi krajinami boli Francúzsko, Západné Nemecko, Taliansko, Belgicko, Luxembursko a Holandsko. Napriek tomu, že Euratom je samostatným celkom, je plne integrovaný do Európskej únie. Hlavnou úlohou Euratomu je: „prispieť k zvýšeniu životnej úrovne v členských štátoch a k rozvoju vzťahov s ostatnými krajinami vytvorením podmienok potrebných pre rýchle vybudovanie a rast jadrového priemyslu“. Ďalšie úlohy:

 investície do jadrového priemyslu
 spolupráca vo výskume a vývoji
 ochrana zdravia
 spoločný jadrový trh
 spolupráca pri nakladaní s jadrovým palivom

Euratom vznikol ako samostatná organizácia. V roku 1967 sa formálne stal súčasťou Európskych spoločenstiev a v roku 1993 ako súčasť Európskych spoločenstiev tiež prvého piliera Európskej únie. Od nadobudnutia platnosti Lisabonskej zmluvy (od 1. decembera
2009) je Euratom formálne opäť samostatnou organizáciou. Euratom však má spoločné inštitúcie a aj niektoré ďalšie orgány s Európskou úniou. V praxi sa preto často Euratom stotožňuje s Európskou úniou.

Inštitúciami Euratomu (rovnako aj Európskej únie) sú
 Európsky parlament
 Európska rada
 Rada
 Európska komisia
 Súdny dvor Európskej únie
 Európska centrálna banka
 Dvor audítorov

Euratom má tiež dve agentúry. Na základe Zmluvy o Euratome, najmä jej článku 53 až 56, a na základe rozhodnutia Rady 2008/114/ES, Euratom, ktorým sa ustanovuje štatút Zásobovacej agentúry Euratomu  je zriadená Zásobovacia agentúra Euratomu. Keďže Euratom (v širšom zmysle Európska únia) je členom organizácie ITER, založil Euratom rozhodnutím Rady 2007/198/Euratom, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody , Spoločný podnik Fusion for Energy (F4E).

Úzku väzbu medzi Euratomom a Európskou úniou vidno aj v tom, že členstvo v Euratome je späté s členstvom v Európskej únii a aj naopak, členstvo v Európskej únii je späté s členstvom v Euratome. Preto má Euratom tých istých členov ako Európska únia.

V rámci Euratomu platí, rovnako ako v rámci Európskej únie, 24 úradných jazykov.

Referencie

Odkazy 

Zásobovacia agentúra Euratomu
Spoločný podnik Fusion for Energy (F4E) na stránke Europa.eu
Fusion for Energy - oficiálna webová stránka

Európske spoločenstvá